नैटको फार्मा ने सोमवार को बताया कि 30 सितंबर 2018 को समाप्त दूसरी तिमाही में उसका कर बाद एकीकृत मुनाफा करीब दोगुना बढ़कर 181.6 करोड़ रुपये पर पहुंच गया। कंपनी ने बताया कि उसने पिछले वित्त वर्ष की इसी तिमाही में 84.4 करोड़ रुपये का कर बाद एकीकृत मुनाफा अर्जित किया था। समीक्षाधीन अवधि के दौरान कुल आय 583.5 करोड़ रुपये रही, जो पिछले साल की इसी तिमाही में 432.2 करोड़ रुपये रही थी। कंपनी ने कहा कि इसके निदेशक मंडल ने सोमवार को अपनी बैठक में खुले बाजार से 250 करोड़ रुपये की कुल राशि में 1,000 रुपये प्रति शेयर तक की अधिकतम दर से 2 रुपये अंकित मूल्य वाले पूर्ण चुकता इक्विटी शेयरों की पुनर्खरीद को मंजूरी दे दी। इसमें कहा गया है कि कंपनी के कुल बायबैक का आकार क्रमश: पूर्ण चुकता इक्विटी पूंजी और फ्री रिजर्व के कुल क्रमश: 8.10 फीसदी और 8.22 फीसदी हिस्से को दर्शाता है।